b'\n_START_ARTICLE_\nNico (muusikko)\n_START_PARAGRAPH_\nChrista P\xc3\xa4ffgen eli Nico (16. lokakuuta 1938 K\xc3\xb6ln, Saksa \xe2\x80\x93 10. hein\xc3\xa4kuuta 1988 Ibiza, Espanja) oli saksalais-yhdysvaltalainen rocklaulaja ja -s\xc3\xa4velt\xc3\xa4j\xc3\xa4. Uransa alussa h\xc3\xa4n toimi my\xc3\xb6s mallina ja n\xc3\xa4yttelij\xc3\xa4n\xc3\xa4. H\xc3\xa4n oli ennen omaa uraa taiteilija Andy Warholin "supert\xc3\xa4hti\xc3\xa4" ja yhteisty\xc3\xb6ss\xc3\xa4 1960-luvun rock-yhtye Velvet Undergroundin kanssa. Tunnetuimpia h\xc3\xa4nen esitt\xc3\xa4mi\xc3\xa4\xc3\xa4n kappaleita ovat \xe2\x80\x9dI\xe2\x80\x99ll Be Your Mirror\xe2\x80\x9d, \xe2\x80\x9dFemme Fatale\xe2\x80\x9d, \xe2\x80\x9dAll Tomorrow\xe2\x80\x99s Parties\xe2\x80\x9d, \xe2\x80\x9dChelsea Girls\xe2\x80\x9d ja \xe2\x80\x9dFrozen Warnings\xe2\x80\x9d.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\n1950- ja 1960-lukujen taitteessa Nico teki mallint\xc3\xb6it\xc3\xa4 Pariisissa ja n\xc3\xa4ytteli pieni\xc3\xa4 osia elokuvissa, joista tunnetuin on Federico Fellinin Ihana el\xc3\xa4m\xc3\xa4 (1960). Yhdysvaltoihin muutettuaan h\xc3\xa4nest\xc3\xa4 tuli The Velvet Underground -yhtyeen vokalisti Lou Reedin rinnalle._NEWLINE_Nicon vaalea kauneus ja ekstrovertti persoonallisuus tekiv\xc3\xa4t h\xc3\xa4nest\xc3\xa4 suositun hahmon New Yorkin undergroundpiireiss\xc3\xa4. H\xc3\xa4nt\xc3\xa4 verrattiin suorasukaisen vieh\xc3\xa4tysvoimansa ansiosta Marlene Dietrichiin. Vuonna 1967 h\xc3\xa4n julkaisi The Velvet Undergroundin kanssa albumin The Velvet Underground & Nico, josta tuli my\xc3\xb6hemmin yksi rockhistorian kuuluisimmista albumeista._NEWLINE_Levyn ilmestytty\xc3\xa4 Nico j\xc3\xa4tti yhtyeen ja aloitti soolouran. Useat pit\xc3\xa4v\xc3\xa4t h\xc3\xa4nen kahta ensimm\xc3\xa4ist\xc3\xa4 sooloalbumiaan Chelsea Girl (1967) ja The Marble Index (1969) h\xc3\xa4nen parhainaan. H\xc3\xa4n itse vihasi Chelsea Girlin tunnelmaa ja itki kuultuaan sen. Nicon albumit myiv\xc3\xa4t vaatimattomasti, mutta useat musiikintuntijat ovat pit\xc3\xa4neet niiden keskiaikaa, goottiromantiikkaa ja folkaineksia yhdist\xc3\xa4v\xc3\xa4\xc3\xa4 tyyli\xc3\xa4 omintakeisena ja aikaansa edell\xc3\xa4 olevana._NEWLINE_Nico ryhtyi k\xc3\xa4ytt\xc3\xa4m\xc3\xa4\xc3\xa4n heroiinia vuoden 1968 tienoilla, ja vaikea riippuvuus verotti aikaa my\xc3\xb6ten h\xc3\xa4nen voimavarojaan, ja h\xc3\xa4n levytti en\xc3\xa4\xc3\xa4 harvoin. H\xc3\xa4n kuoli Ibizalla kes\xc3\xa4ll\xc3\xa4 1988 saatuaan aivoverenvuodon ja kaaduttuaan polkupy\xc3\xb6r\xc3\xa4retkell\xc3\xa4 tai p\xc3\xa4invastoin. _NEWLINE_Nico tuli tunnetuksi romansseistaan Jim Morrisonin, Lou Reedin, Iggy Popin, Leonard Cohenin ja Alain Delonin kanssa. Delonilla ja Nicolla on Nicon mukaan yhteinen poika, n\xc3\xa4yttelij\xc3\xa4 ja valokuvaaja Christian Aaron \xe2\x80\x9dAri\xe2\x80\x9d Boulogne (s. 1962), jota Delon ei ole koskaan tunnustanut omakseen._NEWLINE_Nico esiintyi Helsingiss\xc3\xa4 kaksi kertaa, vuosina 1982 ja 1984.'